标题：1143年
历史纪年
公元1143年，南宋绍兴十三年
通鉴记载
高宗受命中兴全功至德圣神武文昭仁宪孝皇帝绍兴十三年（金皇统三年）
春，正月，己丑朔，帝不受朝，诣慈宁殿贺皇太后。太师秦桧率百官诣文德殿拜表称贺，遥拜渊圣皇帝于行宫北门。
金主以太子丧，不御正殿，群臣诣便殿称贺。
癸巳，太傅、醴泉观使、潭国公韩世忠，请以其私产及上所赐田，统计从来未输之税并归之官，从之。
戊戌，帝蔬食，斋于常御殿，遣太师秦桧册加徽宗谥曰体神合道骏烈逊功圣文仁德宪慈显孝皇帝。
己亥，帝亲飨太庙。秦桧为大礼使，签书枢密院事程克俊为礼仪使，普安郡王亚献，皇叔光州观察使士街为终献。
辛丑，立春节，学士院始进帖子词，百官赐春幡胜。自建炎以来久废，至是始复之。
癸卯，诏以钱塘县西岳飞宅为国子监、太学。旧太学七十七斋，今为斋十有二，曰禔身，服膺，守约，习是，允蹈，存心，持志，养正，诚意，率履，循理，时中。
时夏人立学校于国中，立小学于禁中，亲为训导。
己酉，殿中侍御史江邈权尚书吏部侍郎。
二月，乙丑，更永佑陵曰永固。
丙寅，扬武翊运功臣、太傅、横海、武宁、安化军节度使、醴泉观使、潭国公韩世忠，进封咸安郡王。
时刘光世始薨，旧功大臣惟世忠与张俊在。俊勋誉在世忠左，特以主和议为秦桧所厚，故先得王。至是世忠愿输积年租赋于官，乃有此命。时帝又数召世忠等兼家属宴于苑中，赐名马、宝剑等甚渥。
己巳，诏：“清河郡王张俊，咸安郡王韩世忠，平乐郡王韦渊，并五日一朝。”
庚午，诏：“自来年为始，令太史局递赐诸路监司、守臣历日。”
己卯，国子司业高闶言：“太学者，教化之本，而最所当先者，经术是也。自汉以来，多置博士，后世所谓诗赋、论策，皆经术之馀耳。太学旧法，每旬有课，月一周之，每月有试，季一周之，亦皆以经义为主而兼习论策为三场。苟加一场，则旬课季考之法，遂不可行。自元佑以来，虽臣僚累奏，请加诗赋，通为四场，而终不施行都，盖为此也。自罢诗赋之后，朝廷恐专门之学未足以收实用，乃别设词学一科，试以制诏表章之类，通谓之杂文。臣今参合条具太学课士及科举三场事件：第一场，大经义三道，《论语》、《孟子》义各一道；第二场以诗赋；第三场以子史论一首并时务策一道。永为定式。”闶又言：“比岁郡国虽有学，而与选举不相关。今参取祖宗旧制，通以当今之宜，补太学生，以诸路住本贯学满一年，三试中选，不曾犯第三等以上罚；或虽不住学，而曾经发解，委有士行之人，教授保委申州给公据，赴国子临补试。诸路举人以住本贯学半年，或虽不住学而两预释奠及齿于乡饮酒礼者，本学次第委保，教授审实，申州听取应，仍自绍兴十四年为始。”皆从之。
乙酉，诏临安府建景灵宫。先是言者谓：“自元丰始广景灵宫，以奉祖宗衣冠之游，即汉之原庙也。自艰难以来，庶事草创，而原庙神游，犹寄永嘉，四孟荐享，旋即便朝设位，未副广孝之意。望命有司择地，仿景灵宫旧规以建新庙，迎还列圣粹容，庶几四孟躬行献礼，用慰祖宗在天之灵。”事下礼官。至是权礼部侍郎王赏等，乞体仿温州见今安奉殿宇，令本府同修内司随宜修盖。其后创于新庄桥之西，以刘光世赐第为之，筑三殿，僧人、道士十人，吏卒二百七十六人，上元结灯楼，帘幕岁一易，岁用酌献二百四十羊。凡帝后忌辰，通用僧、道士四十七人作法事。
三月，辛卯朔，国子司业高闶，请在学人依徽宗御笔，复立三年归省之限以彰孝治，帝曰：“旧有九年之法，至徽庙方改作三年。岂有士人九年而不省其亲者乎！其从之。”
金以尚书左丞完颜勖为平章政事，殿前都点检宗宪为尚书左丞。
丁酉，金太皇太后唐古氏崩，后谥钦仁，葬恭陵。
乙巳，诏临安府建大社、大稷。
丙午，诏临安府同殿前司修筑圜丘于龙华寺之西。坛四成，上成纵广七丈，下成二十有二丈；分十三陛，陛七十有二级；坛及内?遗凡九十步，中?遗、外?遗共二十五步。以龙华寺为望祭殿，不筑斋宫。
己酉，金主封子道济为魏王。
夏，四月，癸酉，右谏议大夫兼侍讲罗汝楫试御史中丞。
癸未，懿节皇后撤几筵，帝素服焚香，以太师秦桧为礼仪使。
是月，蒙古复叛，金主命将讨之。
初，鲁国王昌既诛，其子胜花都郎君者，率其父故部曲以叛，与蒙古通。蒙古由是强，取二十馀团寨，金人不能制。
先是金都元帅越国王宗弼，疑知亳州王彦先至南朝常泄其国中阴事，乃徙彦先知澶州，而调其子保义郎大观从军北讨，实质之也。大观年二十馀，骁猛喜骑射，以事刘麟击鞠得官，宗弼以为保义校尉。
闰四月，己丑，立贵妃吴氏为皇后。
五月，庚申，帝谕大臣曰：“人言南地不宜牧马，昨朕自创行，虽所养不多，方二三年，已得驹数百，此后不患不蕃。与自川、广市来，病不堪乘而沿路所费不少计之，一匹省数百千缗。”秦桧曰：“俭以足用，宽以爱民。《鲁颂》专言牧马。”帝又曰：“国家自有故事，京城门外便有孳生监，每年所得甚多。祖宗用意可见也。”
甲子，秘书少监秦熺权尚书礼部侍郎。
壬申，诏：“国子监置博士，正、录各一员，学生权以八十人为额。”
丁丑，天申节，宰臣率百官上寿，京官任寺监簿已上及行在升朝官并赴，始用乐。近臣进金酒器、银香合、马，郡县锡宴，皆如承平时。
己卯，大宴集英殿。
甲申，金初立太庙、社稷。六月，戊戌，吏部员外郎周执羔请戒诸监司巡按检视簿书，凡财用之出入无簿书押者，必按以不职之罪，又乞命帅臣区别条目，下诸路州军广行搜访徽宗御制，皆从之。
己酉，金初置骁毅军。
庚戌，金人遣通问使徽猷阁待制洪晧、直龙图阁张邵、修武郎朱弁还行在。
先是金主大赦，始许晧等南归。渡江后，奉使几三十人，生还者三人而已。
秋，七月，甲子，诏求遗书。
癸未，奉安至圣文宣王于国子监大成殿，命太师秦桧行礼。时学初成，帝自题赐书阁榜曰首善。
八月，丙戌，遣权吏部侍郎江邈奉迎景灵宫万寿观神宗神御于温州，自海道至行在。
辛卯，敷文阁直学士、知临安府王?奂守尚书工部侍郎。
金主诏给天水郡王孙及天水郡公婿俸禄。
丁酉，尚书兵部侍郎兼侍读、资善堂翊善程瑀试兵部尚书。
戊戌，徽猷阁待制洪晧至自金，即日引见内殿。帝谕晧曰：“卿不忘君，虽苏武不能过。”赐内库金币、鞍马、黄金三百两，帛五百匹，象齿、香绵、酒茗甚众。翌日，见于慈宁殿，帟人设帘，太后曰：“吾故识尚书矣。”命撤之。退，见秦桧，语连日不止，曰：“张和公敌人所惮，乃不得用。钱塘暂居，而景灵宫、太庙皆极土木之华，岂非示无中原意乎？”桧不悦，谓其子秘书省正字适曰：“尊公信有忠节，得上眷。但官职如读书，速则易终而无味，须如黄钟、大吕乃可。”
起居郎郑朴权尚书兵部侍郎，尚书左司郎中王师心权工部侍郎。己亥，以朴为贺金正旦使，左武大夫、保顺军承宣使、知合门事何彦良副之；师心为贺金生辰使，武功大夫、解州防御使、干办皇城司康益副之。时出疆必遣近臣，故并迁二人，自是以为例。
庚子，直龙图阁张邵自金还。入见，言：“靖康以来迄于建炎，使金而不反者凡数人，若陈过庭、聂昌、司马朴、滕茂实、崔纵、魏行可，皆执于北荒，殁于王事，而司马朴之节尤为可观。刘豫既废，金人取河南地，金帅达兰使朴为尚书左丞，欲以收南人之心，朴辞以病，坚卧不起，达兰不能夺。陈过庭且死，其卒自割其肋，取肝为羹以献。既死，以北俗焚之，其卒又自剔股肉，投之于火，曰：‘此肉与相公同焚。’其感人如此。聂昌割河东，绛州人杀之。滕茂实将死，自为祭文，人怜其忠。崔纵中风，坐废三年，将死，以后事属臣。魏行可之死，臣亦见之。去冬，臣请于金尚书省，乞挈纵、行可之榇以归，朝命下所属发遣。而行可之榇，挈之往中京，乃不果发。纵之榇，金人差丁役舆致，令臣护之以来，臣谨置之临安府城外妙行寺。而臣之随行使臣有吕达者，本婺州人，亦病死于北界。欲望圣慈，以死事之臣如过庭辈七八人，其间恐未有经褒赠者，令有司检举，特推恤典，使纵之亲戚迎护其榇，而官助之葬，下以慰忠义之魂于九原，上以副陛下不忘臣下之心，庶可激励天下仗节死难之义。”
乙巳，修武郎朱弁自金国还行在。
弁奏朱邵、史抗、张忠辅、高景平、孙谷、傅伟文、朱积、李舟、僧宝真、妇人丁氏、晏氏、卒阎进节义于朝，乞优恤。邵，府谷人，靖康初，以秉义郎知震威城，其死节甚伟。抗，济源人，为代州沿边安抚副使；忠辅为将领。守崞县；景平，崞县人，为隆德府部将；谷，朔宁人，为益府属；皆以宣、靖间死事。宝真，五台山僧，靖康中尝召对，俾聚兵谋敌。金人生执，欲降之，宝真曰：“我既许宋皇帝以死矣，岂妄言邪！”临刑，色不变，北人嗟异。丁氏，度五世孙，尝适人，后为敌所掠，欲妻之，丁氏骂敌不从，绝于梃下。至是弁裒其事上之，疏入，不报。
壬子，礼部言今岁南效应罢孟冬朝献景灵宫之礼，从之，自是以为例。
九月，戊午，复宁远、万宁、宜伦三县为吉阳、万安、昌化军，并免隶琼州，仍以军使兼知倚郭县事。
甲子，徽猷阁直学士、提举万寿观、权直学士院洪晧出知饶州。
时金人来取赵彬辈三十人家属，诏归之。晧曰：“昔韩起谒环于郑，郑小国也，能引谊不与。金既限淮，官属皆吴人，留不遣，盖虑知其虚实也。彼方困于蒙古，姑恃强以尝中国，若遽从之，彼将谓秦无人而轻我矣。若恐以不与之故致渝盟誓，宜谓之曰：‘俟渊圣皇帝及皇旅归乃遣。’。秦桧大怒。晧又言：“王伦辈以身徇国，弃之不取，缓急何以使人？”初，桧在完颜昌军中，昌围楚州久不下，欲桧草檄谕降，有实讷者，在军知状。晧与桧语及金事，因曰：“忆实讷否？别时托寄声。”桧色变而罢。
翌日，侍御史李文会即奏：“晧顷事未勔之婿，夤缘改官，以该讨论，乃求奉使。比其归也，非能自脱，特以和议既定，例得放归。而贪恋显列，不求省母。若久在朝，必生事端，望与外任。”桧进呈，因及宇文虚中事。帝曰：“人臣之事君，不可以有二心。为人臣而二心，在《春秋》皆所不赦。”乃命黜晧。
丁卯，御史中丞兼侍讲罗汝楫试吏部尚书。
左司谏詹大方论：“秘阁修撰、主管佑神观张邵，奉使无成，尝与其副不协，持刃戕之，其辱命为甚。若置而不问，恐远人闻之，必谓中国无赏罚，望改授外祠。”乃以邵主管台州崇道观。
已而邵又遗秦桧书，言金有归渊圣及宗室诸王意，劝其遣使迎请，于是秦桧益怒之。
庚午，诏：“故兵部侍郎司马朴，忠迹显着，特赠兵部尚书，赐其家银帛三百匹两。”以洪晧言其死节也。
冬，十月，乙未，奉安祖宗帝后及徽宗皇帝、显肃皇后神御于景灵宫。
庚子，帝诣景灵宫，行款谒之礼。辛丑，亦如之。
十一月，戊午，帝服袍履，乘辇，诣景灵宫行朝献之礼；遂赴太庙，宿斋。
己未，朝飨太庙礼毕，帝服通天冠，绛纱袍，乘玉辂，斋于青城。
庚申，日南至，合祀天地于圜丘，太祖、太宗并配。自天地至从祀诸神，凡七百七十有一，设祭器九千二百有五，卤簿万二千二百有二十人，祭器应用铜玉者，权以陶、木，卤簿应有用文绣者，皆以缬代之。初备五辂，惟玉辂并建旗常与各建所载之旗。青城用芦席绞屋为之，饰以青布。不设斋宫，以黑缯为大裘，盖元佑礼也。礼官以行在御街狭，故自宫徂庙，不乘辂，权以辇代之。礼毕，上不御楼，内降制书，赦天下。
庚午，给事中杨愿假礼部尚书，充金贺正旦接伴使，容州观察使、知合门事兼权枢密副都承旨曹勋副之。及还，就充送伴。自是以为例。
癸酉，太常博士刘爃言：“国之大事在祀。昨自南渡草创，未能备物，凡遇大小祠祭，并权用奏告，一笾一豆，酒脯行事。今时方中兴，容典寝备，如日、月、五帝且不得血食，神州、感生亦削去牲牢，风、雷、蚕、农尽寝其礼，简神渎礼，于是为甚。望明诏有司讲求祀典，凡不可阙者，并先次复旧，其他以次施行。”从之。
十二月，癸未朔，日有食之，诏避殿，减膳。是日，阴雨不见。太师秦桧率百官上表称贺。
癸已，秘书丞严抑言：“本省藏祖宗国史、历代图籍，有右文殿、秘阁、石渠及三馆、四库。自渡江后，权寓法慧寺，与居民相接。深虑风火不虞，欲望重建，以副右文之意。”于是建省于天井巷之东，以故殿前司寨为之。帝自书右文殿、秘阁二榜，命将作监米友仁书道山堂榜。且令有司即直秘阁陆宰家录所藏书来上。
己亥，宗正少卿段拂权尚书礼部侍郎。
己酉，金贺正旦使、副左金吾卫上将军、右宣微使完颜晔、秘书少监马谔，见于紫宸殿。金主遗帝金酒器六事，色绫罗纱觳三百段，马六匹。自是正旦率如此例。
是岁，金初颁《皇统新律》，其法千馀条，大抵依仿南朝，间有创立者。如殴妻至死，非用器刃者不加刑。他率类此。徒自一年至五年，杖自百二十至二百，皆以荆决臀，仍拘役之。杂条惟僧尼犯奸及强盗不论得财不得财并处死，与古制异。
金主渐悟左丞相希尹之冤，谓左丞宗宪曰：“希尹有大功于国，而死非其罪，朕将录用其孙，如之何？”宗宪对曰：“陛下深念希尹，录用其孙，幸甚。若不先明死者无罪，生者何由得仕？”金主曰：“卿言是也。”遂复希尹官，赠仪同三司、邢国公，改葬之；并赠萧庆为银青光禄大夫。以希尹孙守道为应奉翰林文字。
历史大事
宋以岳飞宅置太学
绍兴十三年（1143）正月，高宗下诏以钱塘县（今浙江杭州）西岳飞宅为国子监太学。旧太学七十七斋，今为十二斋。二月乙酉，国子司业高闶拟斋名曰：禔身、服膺、守约、习是、允蹈、存心、持志、养正、诚意、率履、循理、时中。
金行皇统新律
金皇统三年（1143），诏诸臣以金旧制，兼采隋、唐之制，参辽、宋之法，编成新律《皇统制》，颁行境内。此制，杖罪至百，则臀，背分决。虽主决奴婢，亦以违制论。后有所变易，至正隆间（1156－1161），金又颁《续降制书》，与《皇统制》并行。
耶律大石卒
耶律大石（1086—1143），字重德，辽太祖八世孙。天庆进士。通契丹字及汉字。任翰林承旨，辽以翰林为林牙，故称大石林牙。历任泰州（今吉林白城东南）及禅州（今吉林农安东北）刺史、辽兴军节度使。保大二年（1122），在辽南京（今北京）拥立耶律淳、建北辽，统领北辽军事。与金兵作战，在居庸关被俘。次年九月领兵逃出，到夹山（今内蒙呼和浩特西北）见天祚帝。四年，杀辽北院枢密使萧乙薛，领兵北走。率部经回鹘西行，至叶密立（今新疆塔城一带），征服突厥各部落。一千一百二十四年称帝，号天祐皇帝，改元延庆仍用辽国号，史称西辽，又称哈喇契丹（黑契丹）。三年，大石在楚河南岸八刺沙衮建都，号为虎思斡鲁朵。出兵东征喀什噶尔，进至和阗。向西征服撒马尔罕和花刺子模。康国十年（1143），病卒，庙号德宗。年五十八，在位二十年。
宋使臣洪皓等南归
绍兴十二年（1142）、金皇统二年二月，金以宋称臣纳贡及熙宗生皇子，大赦中外。次年六月，金许赴金通问使徽猷阁待制洪浩、直龙图阁张邵、修武郎朱弁南归，三人分别于八月至临安（今浙江杭州）。建炎以来，宋奉使金近三十人，生还者仅此三人，崔纵、郭元迈、张宇发、林冲之等皆死于金，此时金允许遣还遗骨。
金完颇晔等使宋
绍兴十三年（1143）、金皇统三年，金遣贺旦使副左金吾卫上将军右宣徽使完颜晔、秘书少监马谔使宋。十二月，见宋高宗于紫宸殿，带有金酒器、绫罗、马等礼品。前此，金使跪进书高宗。但和议成后，金使每入见，捧书升殿跪进，高宗起立受书。金使代其主问高宗起居，高宗亦问询金主后，乃坐。次年正月，完颜晔等辞行。